b'\n_START_ARTICLE_\nShintar\xc5\x8d Abe\n_START_PARAGRAPH_\nShintar\xc5\x8d Abe (jap. \xe5\xae\x89\xe5\x80\x8d \xe6\x99\x8b\xe5\xa4\xaa\xe9\x83\x8e, 29. huhtikuuta 1924 Yamaguchin prefektuuri \xe2\x80\x93 15. maaliskuuta 1991) oli japanilainen poliitikko. _NEWLINE_H\xc3\xa4n lopetti koulunsa vuonna 1944 ja hakeutui koulutukseen kamikaze-lent\xc3\xa4j\xc3\xa4ksi, mutta sota loppui ennen kuin Aben erikoiskoulutus p\xc3\xa4\xc3\xa4ttyi. H\xc3\xa4n opiskeli Tokion yliopistossa oikeustiedett\xc3\xa4 ja valmistui vuonna 1949._NEWLINE_Abe toimi maansa hallituksen maa-, mets\xc3\xa4- ja kalatalousministerin\xc3\xa4 ja sittemmin kauppaministerin\xc3\xa4. H\xc3\xa4n oli sodanj\xc3\xa4lkeisen Japanin pitk\xc3\xa4aikaisin ulkoministeri  vuosina 1982\xe2\x80\x931986. Tuohon aikaan Japanin ja Yhdysvaltojen v\xc3\xa4lit kehittyiv\xc3\xa4t l\xc3\xa4heisemmiksi._NEWLINE_Abe oli vahva ehdokas my\xc3\xb6s p\xc3\xa4\xc3\xa4ministeriksi, mutta syyt\xc3\xb6kset sis\xc3\xa4piirin osakekaupoista estiv\xc3\xa4t t\xc3\xa4m\xc3\xa4n._NEWLINE_Abe oli Japanin liberaalidemokraattisen puolueen (LDP) johtohenkil\xc3\xb6it\xc3\xa4. H\xc3\xa4nen poikansa Shinz\xc5\x8d Abe oli Japanin p\xc3\xa4\xc3\xa4ministerin\xc3\xa4 2006\xe2\x80\x932007 ja 2012\xe2\x80\x93. H\xc3\xa4nen appensa Nobusuke Kishi oli toiminut Japanin p\xc3\xa4\xc3\xa4ministerin\xc3\xa4 ja h\xc3\xa4nen is\xc3\xa4ns\xc3\xa4 Kan Abe kuului Japanin parlamenttiin. Shintar\xc5\x8d Abe kuoli maksasy\xc3\xb6p\xc3\xa4\xc3\xa4n.'